Norjalaislehti VG:n tutkivat toimittajat pääsivät lähes uskomattomalta kuulostavan Tinder-valerakastajan jäljille. Mies on myös Suomessa heilutellut mustaa Amex-luottokorttia ja pettänyt naisilta kuusinumeroisen summan rahaa.

Ympäri Eurooppaa mellastaneen deittihuijarin toiminta on noussut puheenaiheeksi norjalaisen VG:n jutun jälkeen.

Shimon Yehuda Hayutin uhrit kertovat törkeistä rikoksista lehdessä ja myös Helsingin käräjäoikeuden papereissa.

Mies on edelleen vapaana.

Videolla Shimon Yehuda Hayut erään miljonäärinaisen kanssa. VG

Israelilaistaustaisen ammattirikollisen Shimon Yehuda Hayutin, 28, liki vertaistaan vailla oleva petoskierre on noussut kansainväliseen julkisuuteen norjalaislehti Verdens Gangin tutkivan journalismin ansiosta.

VG on julkaissut sivuillaan pitkällisen englanninkielisen selvitysjutun siitä, miten Hayut on rikoksiaan tehnyt ja miten uhreiksi joutuneet naiset ovat pyytäneet niihin apua. Artikkelin ovat kirjoittaneet Natalie Remøe Hansen, Kristoffer Kumar ja Erlend Ofte Arntsen.

Netin deittisovelluksissa tapahtuvat petosrikokset ovat jokapäiväistä kauraa 2010-luvun loppupuolella. Poliisi tutkii niitä jatkuvasti ja pitää aihetta julkisuudessa varoittaakseen teoista jo ennalta. Shimon Yehuda Hayutin rikoksista tekee poikkeuksellisen niiden mittaluokka: hän saalistaa rikkaita uhreja ja mellastaa useissa eri maissa.

Hayut esiintyy Israelin nimissä toimivana asekauppiaana. Hän ottaa naisiin yhteyttä joko kasvotusten eri loistohotelleissa ja jetset-paikoissa tai sitten kännykän välityksellä Tinderissä.

Hayut on saanut käyttöönsä jopa yksityisen suihkukoneen, johon hän VG:n mukaan vie naisuhrejaan ja viettelee heidät siellä.

VG

Uhrin ajatus: ”Totta kai hänellä on rahaa”

Lehden haastattelema Cecile kertoo, miten miehen ympärillä oli ensitapaamisella henkivartija ja sihteeri. Äimistynyt nainen palasi Lontooseen ja jatkoi romanttista viestittelyä miehen kanssa päivittäin.

Huijari väitti, ettei päässyt tapaamaan ihastunutta naista Lontooseen, koska hänen ”turvallisuustilanteensa oli heikentynyt”. Kaksikko tapasi sen sijaan Oslossa. Siellä Hayut pyysi palvelusta: lainaa rahaa Amexilla.

– Jos kaverilla on rahaa tulla yksityiskoneella Osloon tunniksi, tuntuu yksinomaan loogiselta ajatella, että totta kai hänellä on rahaa maksaa lainansa takaisin, Cecile sanoo VG:lle.

Sitten mies huijasi henkivartijansa tulleensa pahoinpidellyksi niin, että päässä oli tolkuttomasti tikkejä. Hän lähetti videoviestejä ”ambulanssista” puhui tulleensa uhatuksi ja tarvitsevansa rahaa. Cecile teki tilisiirtoja, joiden summat olivat 18 000 puntaa.

– Kiitos rakas, olet paras, Hayut kirjoitti VG:n mukaan.

Mies lähetti naiselle lopulta kuitin, jonka mukaan velkaa oli noin 500 000 dollaria. Maksukuitti oli tekaistu. Rahat jäivät kadoksiin.

Juttu jatkuu kuvan jälkeen.

Mies vuokrasi yksityisjettiä petoksilla hankituilla rahoilla - ja tehtaili lisää petoksia. Kuvituskuva. Kari Mankonen

Luottotiedot ja perhe menivät

Hayutilla on taustallaan rikoksia myös Suomessa, ja Helsingin käräjäoikeuden tuomion sisältö menee hyvin yksiin VG:n artikkelin kanssa.

Hayut on tuomittu kolmen vuoden vankeuteen törkeistä petoksista ja esimerkiksi väärennetyllä passilla esiintymisestä. Vuoden 2016 tuomio määräsi hänet vangittavaksi.

Yksi suomalaisnaisista kertoi tutustuneensa Hayutiin helmikuussa 2015 Thaimaassa. Miehellä oli siellä hieno asunto. Kaksikko kävi treffeillä, ja Hayut tuli pian käymään Suomessa naisen luona.

Mies väitti Suomessa, että hänen Musta Amexinsa oli kopioitu Thaimaassa. Mies kysyi, voisiko hän ostaa muutaman lennon naisen kortilla. Hayut ”soitti pankkiinsa Englantiin” ja puhui viisinumeroisesta tilisiirrosta luvaten, että rahat olivat pian tulossa takaisin. Kun tilisiirto tuli, se oli suuruudeltaan viisitoista euroa.

Miehellä ei näyttänyt olevan tilejä sosiaalisessa mediassa. Huijari selitti, ettei voinut käyttää sellaisia, koska oli asekauppias. Naisen luottokortilta alkoi kadota suuria summia ja lasku kasvoi ”hyvin nopeasti” 12 000 euroon. Kun nainen kyseli rahojen perään, Hayut toimitti väärennetyn kuitin 30 000 dollarin tilisiirrosta.

Naisen mukaan Hayut oli taitava näyttelijä. Hän ei epäillyt maksuhalukkuutta, koska ”he olivat yhdessä”.

Nainen kertoi oikeudessa muutama vuosi sitten, että velat kasvoivat korkoa hänen piikkiinsä ja olivat menossa perintään. Luottotiedot olivat menneet, ja nainen oli tulossa yksinhuoltajaäidiksi.

Uhri uskoi vielä varattomanakin

Toisen suomalaisnaisen Hayut sai huijattua Tinderissä. Hän liehitteli naista aktiivisesti ja kertoi, että halusi tulla tapaamaan eurooppalaisessa pääkaupungissa asuvaa suomalaisnaista. Jälleen tarina kertoi luksuselämästä liikemiehenä: mies väitti olevansa entinen Israelin armeijan hävittäjälentäjä, joka oli sittemmin ryhtynyt asekauppiaaksi.

Vastikään eronnut nainen ajautui vuokraamaan ”yhteisen asunnon” miehen aloitteesta. Hayut selitti haluavansa lapsia ja muuttaa yhteen. Miehen mukaan asunto piti vuokrata hänen yrityksensä nimiin, jotta yritys saisi verovähennyksiä. Mies pyysi naista hankkimaan Amexin, jotta yrityksen rahaliikenne onnistuisi. Firman Amex-tili oli muka suljettu.

Nainen koki raha-asioidensa menevän huonoon suuntaan, mutta irtisanoutui vielä jopa työstään ja teki työsopimuksen Hayutin kanssa. Nainen uskoi miehen parisuhdeaikeisiin, koska hänellä ei enää ollut rahaa, mitä huijata.

Hayut veloitti naiselta jopa yksityiskoneen vuokraamisen. Nainen kertoi menettäneensä työpaikkansa ja säästönsä ja joutuneensa lainaamaan rahaa vanhemmiltaan.

Juttu jatkuu kuvan jälkeen.

Huijari tapasi ainakin yhden uhreistaan Helsingin profiilihotellissa Kämpissä. Arkistokuva. TOMI NATRI/AOP

Huijari: ”Se oli dominoefekti”

Kolmatta suomalaisnaista Hayut vokotteli hotelli Kämpissä Tinder-treffien jälkeen. ”Asekauppias” kertoi, että tuntee ihmisiä, jotka vahingoittavat sellaisia ihmisiä, jotka tekevät hänelle väärin. Mies tarvitsi apua tällä kertaa Visa-laskunsa maksamiseen, koska oli ollut sairaana. Hayutin mukaan heidän olisi pitänyt laittaa korttinsa yhteen, koska olivat alkamassa pariskunnaksi. Jälleen naiselta pyydettiin Amexin hankkimista ja kortilla hankittiin lentolippuja. Kun lasku kasvoi yli 10 000 euron, mies toimitti ”tiliotteen”, jonka mukaan hänellä oli käteistä 2 miljoonaa euroa.

Naisen mukaan Hayut alkoi käyttäytyä uhkaavasti, kun hän kysyi, miksi Amexia oli yritetty käyttää yksityiskoneen vuokraamiseen. Pelokas nainen otti Tinder-casanovan pyynnöstä vielä pikavippejäkin.

Myös kolmas uhri kertoi menettäneensä työpaikkansa tapahtumien yhteydessä. Hän joutui tapahtumien vuoksi hakemaan apua SOS-kriisikeskuksesta.

Shimon Yehuda Hayut väitti vielä Helsingin käräjäoikeudellekin, että oli liikemies ja että hänellä oli 3 000 000 euroa pankkitilillä Brasiliassa. Hän kiisti kertoneensa uhreille ”asekaupoista” ja väitti, että asia oli monimutkainen eikä hän voinut kertoa siitä.

Thaimaassa tapahtunutta huijausta mies piti kontrolloimattomina tapahtumina.

– Kyseessä oli dominoefekti, Hayut arveli.

Oikeus tyrmäsi selitykset

Käräjäoikeus katsoi miehen syylliseksi neljään törkeään petokseen, maksuvälinpetokseen ja joihinkin väärennyksiin liittyviin rikoksiin. Hänellä oli kaksi väärää passia, kolme väärää ajokorttia, kaksi väärää lentolupakirjaa ja viisi luottokorttia.

– Hayut on kertonut epäloogisesti, epäuskottavasti ja jopa mielikuvitukselliseksi katsottavalla tavalla taloudellisesta asemastaan, käräjäoikeus kommentoi.

– Kokonaisuutena arvostellen Hayutin kertomus on täysin epäuskottava.

Hayutin rikoksista koituneet korvaukset olivat yhteensä noin 240 000 euroa. Suurin yksittäinen luottokorttilasku oli yli 70 000 euroa.

Hayutin toiminnasta uutisoinut VG kertoo, että miestä ei ole otettu vielä kiinni epäiltynä tuoreimmista rikoksista.

Helsingin käräjäoikeuden tuomiosta uutisoi aiemmin Ilta-Sanomat.